**Dôvodová správa**

# A. Všeobecná časť

Návrh zákona, ktorým sa dopĺňa zákon č. 487/2013 Z. z. o protifašistickom odboji, postavení a pôsobnosti Slovenského zväzu protifašistických bojovníkov v znení zákona č. 338/2020 Z. z. (ďalej len „návrh zákona“) predkladá poslanec Národnej rady Slovenskej republiky, Juraj Krúpa. **Cieľom** predkladaného návrhu zákona je

* **zamedziť zneužívaniu protifašistického odboja, zväzu protifašistických bojovníkov a jeho akcií na propagáciu ruských režimov popierajúcich a porušujúcich ľudské práva**
* **zamedziť znevažovaniu odkazu Slovenského národného povstania na propagáciu proruských naratívov**

Súčasná právna úprava protifašistického odboja prirodzene vyzdvihuje odkaz a význam slovenského protifašistického odboja proti režimu vojnového Slovenského štátu a proti jeho predstaviteľom. So silnejúcimi vplyvovými operáciami ruského režimu stelesneného Vladimírom Putinom však narastá hrozba, že myšlienka protifašistického odboja bude zneužívaná proruskými činiteľmi na vyzdvihovanie zásluh Sovietskeho zväzu a osobitne na oslavu jeho nástupcu – Ruskej federácie a Vladimíra Putina, podobne ako sa v minulosti jednostranne odkaz SNP pripisoval iba a výlučne Komunistickej strane. Je vysoko pravdepodobné, že vďaku Sovietskemu zväzu za oslobodenie bude súčasný režim Vladimíra Putina a jeho podporovatelia na Slovensku zneužívať na šírenie ruského imperializmu aj vo vzťahu k ruským naratívom o „protifašistickom“ ťažení Vladimíra Putina na Ukrajine. Veď aj predseda NR SR a kandidát na prezidenta SR, Peter Pellegrini, verejne vyhlasuje, že umožní na oslavách SNP v roku 2024 prezentovanie všetkých myšlienkových prúdov – čím už vopred avizuje otvorený priestor pre zneužívanie odkazu SNP na glorifikáciu súčasného režimu Vladimíra Putina a jeho vojnovej agresie proti Ukrajine. Uvedenému pošliapaniu hrdinského odkazu našich predkov, ktorí sa dokázali vzoprieť režimu, aký dnes stelesňuje Vladimír Putin, sa predkladateľ snaží zabrániť týmto návrhom zákona.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyv na podnikateľské prostredie, na životné prostredie, na manželstvo, rodičovstvo a rodinu a ani na informatizáciu spoločnosti, predpokladá sa nulový vplyv na rozpočet verejnej správy (štátny rozpočet). Návrh zákona nebude mať žiadne sociálne vplyvy.

**B. Osobitná časť**

**K Čl. I**

Súčasné znenie zákona sa dopĺňa ustanovením § 6ba, ktorý zakazuje zneužívať odkaz protifašistického odboja a zneužívať pietne a spomienkové akcie pri príležitosti významných historických výročí a pamätných dní Slovenskej republiky, najmä osláv Slovenského národného povstania, osláv víťazstva nad fašizmom, osláv oslobodenia územia Slovenska v jednotlivých regiónoch, Dňa obetí Dukly, ako aj seminárov a besied pre mladú generáciu a ich učiteľov, na obhajobu, propagáciu a oslavu nedemokratických režimov Sovietskeho zväzu, iných domácich a zahraničných komunistických režimov (vrátane režimu Komunistickej strany Československa a Komunistickej strany Slovenska), ako aj dnešného imperialistického režimu Vladimíra Putina. Glorifikácia týchto režimov sa totiž dnes podsúva verejnosti práve pod rúškom protifašistického boja, presne ako to prezentuje Vladimír Putin medzi dôvodmi svojej protiprávnej agresie proti Ukrajine.

**K Čl. II**

Vzhľadom na dĺžku legislatívneho procesu sa účinnosť navrhuje na 1. júla 2024.